CELEX: 32016D0135
Language: lt
Date: 1454025600000
Title: 2016 m. sausio 29 d. Komisijos įgyvendinimo sprendimas (ES) 2016/135, kuriuo nukeliama patvirtinimo, kad flokumafeną, brodifakumą ir varfariną galima naudoti 14-o tipo biocidiniuose produktuose, galiojimo pabaigos data (Tekstas svarbus EEE)

2.2.2016   
            
            
               LT
            
            
               Europos Sąjungos oficialusis leidinys
            
            
               L 25/65
            
         KOMISIJOS ĮGYVENDINIMO SPRENDIMAS (ES) 2016/135
   2016 m. sausio 29 d.
   kuriuo nukeliama patvirtinimo, kad flokumafeną, brodifakumą ir varfariną galima naudoti 14-o tipo biocidiniuose produktuose, galiojimo pabaigos data
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 14 straipsnio 5 dalį,
   kadangi:
   
               (1)
            
            
               veikliosios medžiagos flokumafenas, brodifakumas ir varfarinas buvo įtrauktos į Europos Parlamento ir Tarybos direktyvos 98/8/EB (2) I priedą kaip skirtos naudoti 14-o tipo biocidiniuose produktuose ir pagal Reglamento (ES) Nr. 528/2012 86 straipsnį laikomos patvirtintomis pagal tą reglamentą, jei laikomasi tos direktyvos I priede išdėstytų specifikacijų ir sąlygų;
            
         
               (2)
            
            
               flokumafeno patvirtinimo galiojimas baigsis 2016 m. rugsėjo 30 d., o brodifakumo ir varfarino – 2017 m. sausio 31 d. Pagal Reglamento (ES) Nr. 528/2012 13 straipsnio 1 dalį buvo pateiktos šių veikliųjų medžiagų patvirtinimo galiojimo pratęsimo paraiškos;
            
         
               (3)
            
            
               atsižvelgiant į nustatytą su veikliųjų medžiagų flokumafeno, brodifakumo ir varfarino naudojimu susijusią riziką, pratęsiant jų patvirtinimo galiojimą turi būti įvertinta (-os) alternatyvi (-ios) veiklioji (-iosios) medžiaga (-os). Be to, dėl šios rizikos šių veikliųjų medžiagų patvirtinimo galiojimas gali būti pratęstas tik jei įrodoma, kad yra įvykdyta bent viena iš Reglamento (ES) Nr. 528/2012 5 straipsnio 2 dalies pirmoje pastraipoje nurodytų sąlygų;
            
         
               (4)
            
            
               Komisija pradėjo rizikos mažinimo priemonių, kurias būtų galima taikyti antikoaguliantiniams rodenticidams, tyrimą siekdama pasiūlyti pačias tinkamiausias su šių veikliųjų medžiagų savybėmis susijusios rizikos mažinimo priemones;
            
         
               (5)
            
            
               šių veikliųjų medžiagų patvirtinimo galiojimo pratęsimo paraiškų teikėjams reikėtų sudaryti galimybę savo paraiškose atsižvelgti į tyrimo išvadas. Be to, į to tyrimo išvadas turėtų būti atsižvelgiama priimant sprendimą dėl visų antikoaguliantinių rodenticidų patvirtinimo galiojimo pratęsimo;
            
         
               (6)
            
            
               siekiant palengvinti visų antikoaguliantinių rodenticidų rizikos ir naudos bei jų atžvilgiu taikomų rizikos mažinimo priemonių peržiūrą ir palyginimą, flokumafeno, brodifakumo ir varfarino vertinimas turėtų būti atliekamas kartu su kitų antikoaguliantinių rodenticidų vertinimu;
            
         
               (7)
            
            
               taigi dėl priežasčių, nepriklausančių nuo pareiškėjų, flokumafeno, brodifakumo ir varfarino patvirtinimo galiojimas greičiausiai baigsis anksčiau negu bus priimtas sprendimas dėl galimo jų patvirtinimo galiojimo pratęsimo. Todėl tų veikliųjų medžiagų patvirtinimo galiojimo pabaigos datą tikslinga nukelti tiek, kad būtų pakankamai laiko paraiškoms išnagrinėti;
            
         
               (8)
            
            
               tos veikliosios medžiagos turėtų likti patvirtintos Direktyvos 98/8/EB I priede nustatytomis sąlygomis, išskyrus patvirtinimo galiojimo pabaigos datą;
            
         
               (9)
            
            
               šiame sprendime nustatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Patvirtinimo, kad flokumafeną, brodifakumą ir varfariną galima naudoti 14-o tipo biocidiniuose produktuose, galiojimo pabaigos data nukeliama į 2018 m. birželio 30 d.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. sausio 29 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 167, 2012 6 27, p. 1.
   
      (2)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).